Bekkeløpere

Bekkeløpere (Veliidae) er en familie av insekter som tilhører tegene, en gruppe av nebbmunner.  Nebbmunner har det til felles at munndelene er sugende og at de suger opp næringen. De lever som rovdyr, der de suger ut kroppsvæske fra andre dyr. I likhet med den beslektede familien vannløpere (Gerridae) løper Veliidae rundt på vannoverflaten.
Det er i Norge funnet tre arter av bekkeløpere. Gruppen er artsrik i tropene og det er kjent over 700 arter.


== Utseende ==
Små til middelsstore (1–10 mm), avlange teger. De minner om vannløpere (Gerridae), men kroppen er ikke like slank og beina kortere enn hos disse. Dessuten holder de mellom- og bakbeina bøyd i en vinkel, mens vannløperne vanligvis holder dem rette når de ikke er i bevegelse. På farge er de vanligvis mørke, ofte med to rader av røde flekker langs ryggen. Pronotum er stort og dekker hele oversiden av thorax.


== Levevis ==
I likhet med familien vannløpere (Gerridae) lever Veliidae på overflaten av ferskvann, men ulikt vannløperne foretrekker de gjerne rennende vann. De kan mestre ganske sterk strøm, men holder seg helst i små bakevjer og ved bredden, og de sitter på bredden eller i vegetasjonen når de ikke er på jakt etter mat. De  beveger seg hurtig og rykkvis, men er ikke like raske som de mer langbeinte vannløperne. Om de trenger å bevege seg raskere, kan de skille ut en væske fra munndelene som reduserer vannets overflatespenning (virker som såpe) og får dyret til å skyte fart. Veliidae kan av og til samles i store "stimer", men det er uvisst hvilken funksjon disse har. De lever av smådyr, både levende og døde, som faller ned på vannoverflaten eller føres med strømmen. Den tropiske underfamilien Haloveliinae inneholder noen marine arter.


== Systematisk inndeling / norske arter ==
Familien Veliidae er systematisk plassert i gruppen Gerromorpha, sammen med: Mesoveliidae, Hebridae, Paraphrynoveliidae, Macroveliidae, Vannskridere, Hermatobatidae og Vannløpere.
Et latinsk familienavn ender med ...idae, og et navn på en overfamilie på  ...oidea.
Norsk entomologisk forening har også utgitt en rekke insekttabeller. Dette er små og billige hefter der en kan bestemme insekter til artsnivå. Noen av heftene (se kilde) tar for seg de norske vannløperne.

Nebbmunner (Hemiptera)
delgruppe plantesugere (Homoptera) (parafyletisk)
delgruppe teger (Heteroptera)
gruppe Gerromorpha – lever i vann eller på vannoverflaten.
familien bekkeløpere (Veliidae)
underfamilien Haloveliinae – marine arter, tropiske områder
slekten Halovelia Bergroth
slekten Xenobates Esaki
underfamilien Microveliinae – små, korte arter
slekten Microvelia Westwood, 1834 – fire arter i Europa. I Norge:
Microvelia reticulata (Burmeister, 1835) – funnet spredt nord til Møre og Romsdal
underfamilien Ocelloveliinae
underfamilien Perittopinae
underfamilien Rhagoveliinae
slekten Rhagovelia – én art i Europa, over 200 i verden
underfamilien Veliinae
slekten Velia Latreille, 1804 – 17 arter i Europa
Velia caprai Tamanini, 1947 – spredt til Sør-Trøndelag
Velia saulii Tamanini, 1947 – spredt til Sør-Trøndelag


== Kilder ==
Coulianos, C.-C. 1998. Annotated Catalogue of the Hemiptera-Heteroptera of Norway. Fauna Norv. Ser.B 45 (1-2), side 11-39
Gjerde, Harald og Hågvar, Sigmund. 1985. Vannteger unntatt buksvømmere (Corixidae. Norsk entomologisk forening, Norske Insekttabeller Nr. 8, 8 sider.
Ottesen, P.S. (red.) 1993 Norske Insektfamilier og deres artsantall. NINA utredning 055, 40 sider.
Australian Faunal Directory – Veliidae (2002)


== Eksterne lenker ==
(en) bekkeløpere – oversikt og omtale av artene i WORMS-databasen 
(en) bekkeløpere i Encyclopedia of Life 
(en) bekkeløpere i Global Biodiversity Information Facility 
(no) bekkeløpere hos Artsdatabanken 
(sv) bekkeløpere hos Dyntaxa 
(en) bekkeløpere hos Fauna Europaea 
(en) bekkeløpere hos Fossilworks 
(en) bekkeløpere hos ITIS 
(en) bekkeløpere hos NCBI 
(en) Kategori:Veliidae – bilder, video eller lyd på Wikimedia Commons 
Veliidae – detaljert informasjon på Wikispecies 
Norsk Entomologisk forening – for deg som vil lære mer om insekter.
Fauna Europaea - Europas fauna, arter og utbredelseskart.
Bildegalleri over nordamerikanske arter